Diari Oficial de la Generalitat Valenciana


Sumari del DOGV 4829, del 27-08-2004 (2004/8455)

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat Valenciana i la Asociación Española de Recuperadores de Madera .ASERMA. per a la promoció i el foment de la qualitat ambiental de les empreses.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4829

Data del DOGV
:   27-08-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/8455


Data del document
:   05-08-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * associació
    * gestió de residus
    * residu de la fusta

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat Valenciana i la Asociación Española de Recuperadores de Madera ?ASERMA- per a la promoció i el foment de la qualitat ambiental de les empreses. [2004/8455]
  
Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana i la Asociación Española de Recuperadores de Madera ?ASERMA?, el 17 de maig de 2004, un Conveni Marc de col·laboració per a la promoció i el foment de la qualitat ambiental de les empreses, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0553/2004, i que figura com a annex d'esta resolució.
  
València, 5 d'agost de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI MARC DE COL·LABORACIÓ ENTRE LA CONSELLERIA DE TERRITORI I HABITATGE DE LA GENERALITAT VALENCIANA I LA ASOCIACIÓN ESPAÑOLA DE RECUPERADORES DE MADERA ?ASERMA- PER A LA PROMOCIÓ I EL FOMENT DE LA QUALITAT AMBIENTAL DE LES EMPRESES.
  
València,17 de maig de 2004
  
REUNITS
  
D'una part, el conseller de Territori i Habitatge de la Generalitat Valenciana, Rafael Blasco Castany, de conformitat amb el Decret 6/2003, de 21 de juny, del president de la Generalitat, pel qual s'assigna la titularitat de les conselleries en què s'organitza l'administració de la Generalitat, en nom i representació d'aquesta, d'acord amb les facultats que li confereix la Llei 5/1983, de 30 de desembre, del Govern Valencià.
  
I d'una altra, José Sabater Belenguer, en nom i representació de la Asociación Española de Recuperadores de Madera, en endavant ASERMA, amb domicili social a Madrid, carrer Sagasta, núm. 24-3r, en qualitat de president nomenat en l'Asssemblea General de 30 de novembre de 1999 i facultat per a la firma del present conveni de conformitat amb l'article 24 dels seus estatuts.
  
Ambdues parts es reconeixen mútuament la competència i la capacitat suficient per a subscriure el present conveni i, a l'efecte,
  
MANIFESTEN
  
Primer
  
Mitjançant Decret 7/2003, de 21 de juny, del president de la Generalitat, s'assignen a la Conselleria de Territori i Habitatge les competències en matèria d'urbanisme i d'ordenació del territori, medi ambient i habitatge.
  
Segon
  
La Asociación Española de Recuperadores de Madera ASERMA, es crea en 1999 per a solucionar el problema de l'eliminació dels residus de fusta generats en la indústria i els municipis, per ajudar les empreses a donar compliment a les obligacions legals en matèria de residus.
  
ASERMA agrupa empreses recuperadores de la fusta, autoritzades per la Generalitat Valenciana, per garantir una adequada gestió dels residus de la fusta, i oferir una solució integral mitjançant la seua recollida, transport, classificació i reciclatge, i cobrir la seua responsabilitat davant de l'administració Pública.
  
Una de les finalitats que inspira l'activitat d'ASERMA és la promoció del desenvolupament industrial i comercial en benefici de l'interés general. El dit interés exigeix una gestió empresarial respectuosa amb el medi ambient i capaç de transformar els costos associats al compliment de la normativa mediambiental en un factor estratègic de competitivitat i rendibilitat empresarial.
  
Tercer
  
Les noves polítiques en matèria de residus centren els seus esforços a evitar l'eliminació de tots aquells residus que resulten susceptibles de valoració. En aquest sentit, la Llei 10/2000, de 12 de desembre, de residus de la Comunitat Valenciana assenyala, entre els principis generals i finalitats de l'actuació administrativa en matèria de residus, la reducció d'aquests; la valoració, mitjançant la reutilització, reciclatge, recuperació o qualsevol altre procediment destinat a l'aprofitament dels recursos continguts en ells, com també evitar l'eliminació d'aquells susceptibles de valoració i impedir el seu depòsit incontrolat.
  
En l'actualitat la Comunitat Valenciana recicla el 20% de la fusta d'Espanya, per això amb la firma d'aquest conveni marc, es pretén adquirir un compromís per part d'ASERMA a fi d'augmentar en els pròxims anys aquestes xifres.
  
Per raó d'això, ambdues parts consideren necessari unir esforços per a potenciar les operacions de valoració dels residus de fusta per a reintroduir-los en el cicle productiu. Així mateix, ASERMA estima imprescindible establir, al si de l'associació, uns mecanismes interns de control i seguiment de la gestió dels dits residus per part dels seus associats per a garantir la protecció del medi ambient i la salut de les persones, i assegurar que la recuperació dels residus es realitza de forma adequada, contribuint així al respecte de l'entorn.
  
Per allò que s'ha exposat, ambdues parts acorden formalitzar el present conveni marc de col'laboració d'acord amb les següents,
  
CLÀUSULES
  
Primera. Objecte del conveni
  
Constitueix l'objecte del present conveni marc l'establiment de les directrius generals que regulen en el futur les relacions entre la Conselleria de Territori i Habitatge i ASERMA, a fi de portar a terme actuacions conjuntes dirigides a la promoció i el foment de la qualitat ambiental de les empreses associades, autoritzades per a la gestió de residus per la Generalitat Valenciana i, en especial, potenciar la valoració dels residus de la fusta.
  
Segona. Compromisos d'aserma
  
ASERMA manifesta la seua voluntat d'introduir mecanismes interns de control en la producció, transport i valoració dels residus de fusta entre les empreses associades que, autoritzades per a la gestió de residus per la Generalitat Valenciana, s'acullen al present conveni. Els dits mecanismes són els que a continuació es detallen:
  
- Presentar una declaració inicial que manifesta la voluntat d'acollir-se al present conveni.
  
- Presentar una declaració trimestral per cada planta en què s'incloguen les quantitats recollides, les quantitats emmagatzemades i les quantitats valorades. Així mateix, ASERMA presentarà un resum anual de dites memòries a la Conselleria de Territori i Habitatge abans de l'1 de març de cada any.
  
- Efectuar el transport dels residus en vehicles autoritzats per al transport de residus no perillosos.
  
Així mateix, ASERMA es compromet a promoure l'adhesió al present conveni marc de les empreses associades, autoritzades per la Generalitat Valenciana. A tal fi, els prestarà assistència per al correcte compliment de les seues obligacions i informarà la Conselleria de Territori i Habitatge de les incidències que pogueren sorgir, i és responsabilitat exclusiva de les empreses el compliment de les obligacions que resulten de la seua adhesió i la certesa de les dades contingudes en les seues declaracions.
  
Tercera. Línies d'actuació
  
Sense perjudici que la Comissió descrita en la clàusula cinquena promoga altres actuacions, s'estableixen com a línies preferents d'actuació les següents:
  
- Reunions sectorials dirigides a grups d'empresaris o tècnics d'un determinat sector amb l'objecte de demanar inquietuds i opinions sobre la situació mediambiental de les empreses.
  
- Accions de foment i desenvolupament del Sistema Comunitari d'Ecogestió i Ecoauditoria (EMAS) entre les empreses.
  
- Organització d'activitats conjuntes tals com seminaris, jornades, conferències, etc., per a facilitar així la millora en la formació contínua en matèria mediambiental als professionals de les empreses.
  
- Realitzar actuacions de sensibilització mediambiental de les empreses del sector.
  
- Promoure, impulsar i desenvolupar programes d'adequació mediambiental i reducció de la contaminació i de l'impacte mediambiental de les activitats industrials del sector.
  
Les beneficiàries de dites actuacions seran les empreses associades a ASERMA que es troben autoritzades per a la gestió de residus per la Generalitat Valenciana.
  
La col·laboració recollida en el present conveni podrà ser objecte de desenvolupament i concreció per mitjà de convenis singulars, en els quals es mostrarà detalladament, la dimensió i l'abast de la cooperació, com també els compromisos de tota índole que assumeixen les parts.
  
Per a portar a terme les actuacions que es proposen es podrà comptar amb la col'laboració de la Federació Valenciana de Municipis i Províncies.
  
Quarta. Aportació econòmica
  
El present conveni no genera obligacions econòmiques per a cap de les parts.
  
Cinquena. Comissió de seguiment
  
Per al desenvolupament del present conveni es crea una Comissió de Seguiment amb la finalitat d'estudiar i determinar les actuacions concretes, com també supervisar aquelles actuacions que, en el marc d'aquest, es porten a terme per les parts.
  
Aquesta comissió estarà presidida pel director general de Qualitat Ambiental de la Conselleria de Territori i Habitatge, o persona en qui delegue, que ostente la vicepresidència d'aquesta el president d'ASERMA, o persona en qui delegue.
  
La Comissió estarà integrada a més per dos representants de cada una de les parts que firmen aquest conveni, designades per elles, que proposaran tots els suggeriments i alternatives que puguen comportar el desenvolupament d'aquest durant la seua vigència.
  
La Comissió es reunirà, com a mínim, una vegada a l'any, com també quan ho sol'liciten els representants de qualsevol de les parts que firmen el conveni.
  
El seu règim de funcionament es regirà pel que disposa el capítol II, del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
Sisena. Vigència
  
El present conveni entrarà en vigor a partir de la data de la seua formalització i tindrà una vigència d'un any, es prorrogarà de forma tàcita per períodes anuals, excepte denúncia per qualsevol de les parts.
  
El conveni podrà ser denunciat per qualsevol de les parts, a l'efecte, serà suficient amb la comunicació escrita a l'altra part amb una antelació de tres mesos a la finalització del seu període inicial de vigència o de qualsevol de les seues pròrrogues, en aquest cas, haurà de salvaguardar-se la vigència dels acords específics que en aqueix moment es troben operatius, llevat que ambdues parts acorden una altra cosa.
  
Setena. Causes d'extinció
  
El present conveni s'extingirà, a més de pel terme de la seua vigència, per l'incompliment i el mutu acord, per qualsevol de les causes previstes en la legislació vigent aplicables a la matèria objecte d'aquest.
  
Vuitena. Difusió
  
Ambdues parts es comprometen a donar la major difusió al present conveni a través dels seus propis mitjans gràfics i electrònics.
  
Així mateix, s'acorda celebrar conjuntament una jornada informativa a fi de divulgar entre els associats d'ASERMA la firma del present conveni, les condicions necessàries per a la seua efectiva aplicació i les conseqüències d'ordre mediambiental que es deriven d'aquest.
  
Novena. Naturalesa
  
El present conveni té naturalesa administrativa, i està exclosa l'aplicació directa de la legislació general de contractació administrativa, es regirà per les seues pròpies clàusules i, en el no previst, pels principis de la dita legislació i els generals de l'ordenament jurídic i administratiu.
  
I en prova de conformitat amb tot el que antecedeix, ambdues parts subscriuen aquest conveni en triple versió exemplar en el lloc i la data en l'encapçalament expressats.
  
El conseller de Territori i Habitatge: Rafael Blasco Castany.